મા તરીકે બાળકને પ્રેમ આપવો, એની કાળજી રાખવી, એના શિક્ષણ- વિકાસ ઘડતર માટે એડીચોટીનું જોર લગાવવું અને નાનાં- મોટાં સમાધાનો કરવા… અહીં સુધી ઠીક છે, પરંતુ વાત્સલ્યનાં પૂરમાં તણાઇને બાળકને પડવા જ ન દેવું, સતત આળપંપાળ કર્યા કરવી, એની ખાતર કશુંક ખોટું કાર્ય કરીને એના મનમાં ખોટાં મૂલ્યો રોપવા, જીવનના ઘા ખમવાની ક્ષમતા સંતાનમાં વિકસવા ન દેવી, માતા બન્યા પછી પોતાના વ્યક્તિત્વને કચડી નાખવું અને પછી આખી જિંદગી ત્યાગની દુહાઇ દેવી એ મૂર્ખામી છે.